**Nóráp község képviselő-testületének**

**Etikai Kódexe**

**I. Az Etikai Kódex kiadásának célja**

**Nóráp község képviselő-testülete szükségesnek tartja megalkotni és meghatározni az önkormányzati tisztségükkel összefüggő azon magatartási- és viselkedési szabályokat, melyek segítséget és keretet nyújtanak a közszolgálatuk ellátásához és a közbizalom megerősítéséhez. A testület tagjai tudomásul veszik azt, hogy önkéntesen vállalt jelöltségük útján megválasztott közéleti szereplővé váltak, ezért velük szemben magasabb magatartási- és életviteli normák várhatóak el, közmegbízatásuk magasabb etikai, erkölcsi követelményeket támaszt. Nóráp község képviselő testületének Etikai Kódexe meghatározza a szervezeten belüli- és a tisztségből eredően külső kapcsolatokban is elvárható magatartási- és viselkedési ajánlásokat, elvárásokat, szabályokat.**

**II. Az Etikai Kódex hatálya**

**1. Személyi hatály**

**Az Etikai Kódex hatálya kiterjed Nóráp község Önkormányzata képviselő testületének tagjaira , az önkormányzat képviseletében eljáró személyre testületi megbízatása, meghatalmazása alatt.**

**2. Időbeli hatály**

**Az Etikai Kódex elfogadásának napján, 2023. április .**…**-én lép hatályba, a képviselő jogállásának tartama alatt hatályos, illetve visszavonásáig marad érvényben.**

**III. A képviselőtől elvárt magatartási követelmények**

**A képviselőtől elvárt általános magatartási követelmények**

**3.1. Elkötelezett tisztségviselőként minden fórumon Nóráp érdekében járjon el, a község javaival, értékeivel a jó gazda gondosságával bánjon. Tartsa be az esküjében vállaltakat, a rá vonatkozó törvényeket, jogszabályokat, valamint a Szervezeti és Működési Szabályzatban foglaltakat.**

**3.2. Elfogulatlanul, részrehajlás nélkül, jogszerűen, ésszerű előrelátással végezze feladatait. Ne tegyen különbséget a hozzá forduló állampolgárok között, minden kérést egyenlő bánásmód mellett és gondosan kezeljen. Köteles elkerülni a részrehajló magatartás látszatát is, feladatkörének gyakorlása során sem közvetlenül, sem pedig közvetve nem helyezheti jogosulatlanul előtérbe a saját, vagy hozzátartozója illetve hozzá közelállók érdekeit.**

**3.3. A polgárokkal kapcsolatban tanúsítson empátiát és megértést, legyen udvarias, kerülje a sértő, kirekesztő, kioktató magatartást. Tekintse a polgárokat egyenrangú feleknek, eljárásában törekedjenek a kölcsönös bizalom megteremtésére, fenntartására. Az általa kijelölt fogadónapokon és azon túl is tartson rendszeres kapcsolatot a lakossággal, ismerje a község polgárait foglalkoztató gondokat, problémákat, nyújtson segítséget vagy adjon útmutatást azok törvényes megoldásához. A polgárok jogainak korlátozását kerülje, megfontoltan tartsa tiszteletben a magánszemélyek jogos érdekei és az általános közérdek közötti egyensúlyt. Tevékenysége során érvényesüljön a szolgáltató jelleg,kapjon megfelelő hangsúlyt a köz szolgálata.**

**3.4. A képviselő testület tagjai az egymással szemben tanúsított, valamint egymás véleménye iránti kölcsönös tisztelet szem előtt tartásával alakítják munkakapcsolatukat, különösen álláspontjaik ütközése, megvitatása során. Testületi munkájából eredő bármely személyi- vagy intézkedési kifogását, sérelmét – hangsúlyosan a vezetői döntés kompetenciájába tartozó ügyben - az érintettel közvetlenül megosztva, vagy önkormányzati munkakeretben említse. Kerülje a nyilvánosság vagy kisebb közösség előtti ártó, bomlasztó kritikát. Önkormányzati ügyekben a véleményét álláspontja kifejtésével, megvitatásával, majd adott tárgykörben leadott szavazatával (tartózkodásával) fejezi ki, a meggyőződésével szemben meghozott többségi testületi döntést tudomásul veszi és elfogadja. Tilos keresnie azokat a lehetőségeket, amelyek alkalmasak az Önkormányzat döntéseinek vagy tevékenységének meghiúsítására, befolyásolására !**

**3.5. Ne tegyen megalapozatlan vagy feladatát, hatáskörét meghaladó ígéretet, azonban vállalásait – ha azt indokolt körülmény nem gátolja vagy akadályozza – tartsa be! Viselje a felelősséget esetleges rossz, vagy helytelen döntéseiért, intézkedéseiért, ezeket elsőként a testület előtt, majd megfelelő kereteken belül az érintettek előtt is önként tárja fel ! Köteles minden tisztségével, felelősségi körével összefüggő akadályozó tényről, befolyásoló körülményről tájékoztatni a testületet, különösen, ha törvénysértő vagy bármely olyan tevékenységre kérik, amely helytelen ügyintézést foglal magában, összeegyeztethetetlen esküjével, lelkiismeretével.**

**3.6. Legyen tisztában a képviselő-testület döntéseivel, vállalásaival, céljaival. Naprakészen és pontosan tájékozódjon ezekről, majd önkormányzati ügyben valósághű, hiteles tájékoztatást adjon a nyilvánosság minden színterén. Pontosan informálja és tájékoztassa az érdekelteket, közérdekű információkat tudatosan ne ferdítsen el és ne tartson vissza. Tartsa meg a hatáskörében tudomására jutott hivatali- és magántitkot, kezelje bizalmasan a munkavégzése során tudomására jutott bennfentes adatokat, illetve személyiségi jogot érintő információkat, ezeket képviselői megbízatása megszűnését követően se hozza nyilvánosságra ! Titoktartási kötelezettség kiterjed a magántitokra, a levéltitokra, az üzleti titokra, valamint a közérdekű adatnak vagy közérdekből nyilvános adatnak nem minősülő ismeretekre.**

**3.7. Nem kérhet, és nem fogadhat el – sem közvetve, sem közvetlenül – olyan ajándékot, juttatást vagy egyéb előnyt, amely képviselői munkája befolyásolására irányul vagy alkalmas arra, hogy befolyásolja ítélőképességét, feladatai tisztességes ellátását vagy döntéseit. A közéleti erkölcsöt leginkább sértő cselekedetek, így a korrupció, a protekció, az elvtelen népszerűség hajhászás és karrierizmus, a hatalommal való visszaélés minden formáját tagadja meg!**

**Magánélete során**

**3.8. Legyen figyelemmel arra, hogy személyén, életvitelén keresztül a polgárok az egész képviselő testületet ítélhetik meg ! Tartózkodjon minden olyan magatartástól, mely veszélyezteti az önkormányzat működéséhez kapcsolódó közbizalmat. Körültekintően járjon el a világháló használatakor, posztjai és megosztásai során tartózkodjon a jó hírét, méltóságát vagy az önkormányzat tekintélyét csorbító tartalmaktól. Előzetes egyeztetés, jóváhagyás és feljogosítás nélkül magánemberként ne tegyen az önkormányzattal bármely körben összefüggő média- (sajtó, internet) nyilatkozatot , kövesse a nyilatkozattételre irányadó szabályokat !**

**3.9. Életvitelével is fejezze ki viselt tisztségét, tanúsítson viselkedésében, modorában, emberi megnyilvánulásaiban kiegyensúlyozott, mértéktartó, szélsőségektől mentes magatartást. Vívja ki és tartsa meg Nóráp község polgárainak megbecsülését, törekedjen arra, hogy magánszférája ne adjon okot tisztességében való kételkedésre, a közösség rosszallására. Magatartásával erősítse a közélet tisztaságába vetett bizalmat.**

**IV. Eljárási szabályok**

**Etikai vétségnek minősül az Etikai Kódex szabályait megszegő cselekmény, amennyiben az nem merít ki szabálysértést vagy bűncselekményt. Etikai vétség esetén etikai eljárás indulhat közvetlen észlelés vagy bejelentés alapján. Az etikai vétséget a képviselő-testület vizsgálja ki, ennek során feltárja annak részleteit, körülményeit. Képviselői etikai vétség esetén a polgármester, polgármesteri etikai vétségben az alpolgármester vezetésével jár el a testület. A testület az ismert, tudomására jutott tények vonatkozásában az érintett képviselő meghallgatásával vizsgálja a képviselővel szembeni felmerülő etikai kifogást, bejelentést, panaszt. A vizsgálat vétkes és vétlen megállapítással zárulhat. Az etikai eljárást jogszerűen és tisztességesen kell lefolytatni, az eljárásban érvényesíteni kell az ártatlanság vélelmét szem előtt tartva képviselő jó hírnévhez fűződő jogát. Mellőzhető a kivizsgálás, amennyiben az ügy megítélése egyszerű, hitelt érdemlően bizonyított, vagy a képviselő elismeri etikai felelősségét.**

**V. Szankciók**

**5.1. Amennyiben megállapítást nyer az Etikai Kódexben foglaltak megsértése erről a testület feljegyzést készít , melyet az ülésén ismertet. Első intézkedésként a képviselő írásos testületi felhívásban lehetőséget kap az** **a neki felrótt cselekedet rendezésére, bocsánatkérésre és azok megkövetésére, akik személyével vagy jogos érdekeikkel szemben sértő stílusban, durván, vagy viselkedésében helytelen módon járt el.**

**5.2. Amennyiben az érintett képviselő a feljegyzésben foglalt felhívásnak nem tesz eleget, ismételten elköveti ugyanazon etikai vétséget, vagy magatartását a testület lényeges súlyúnak, kirívóan súlyosnak tekinti vele szemben írásos figyelmeztetés, megrovás alkalmazható. Az intézkedés elmarasztaló vagy mentesítő ténye egyéb érintettel (különösen a panaszossal, képviselőjével ) írásban is közölhető.**

**5.3. A testület megállapításaira az érintett képviselő – az etikai eljárás teljes időtartama alatt – írásban vagy szóban észrevételt tehet.**

**VI. Egyebek**

**Az Etikai Kódex rendelkezései a képviselő egyéni elfogadó nyilatkozatával válnak alkalmazhatóvá.**

**VII. Záradék**

**Nóráp község Önkormányzatának Képviselő-testülete az Etikai Kódex-et – a Képviselő-testület 2023.. április hó …..... napján megtartott nyilvános ülésén meghozott önkormányzati határozatával – elfogadta és jóváhagyta, ezért azt a testület tagjai és a jegyző aláírásával hitelesíti.**

**Nóráp, 2023. április …... ph. …...................................**

**Képviselők polgármester**

**….................................................. …...................................**

**….................................................. jegyző**

**…..................................................**

**…..................................................**